***Приложение № 1***

**ГОДИШЕН ПЛАН ЗА ПАША**

**НА ОБЩИНА ДОЛНИ ЧИФЛИК**

**ЗА СТОПАНСКАТА 2017/2018 г.**

**І. ОСНОВАНИЕ**

Настоящият Годишен план за паша е разработен на основание чл. 37о, ал. 4 от Закона за собствеността и ползването на земеделските земи (ЗСПЗЗ), съгласно който същият се изготвя ежегодно и се внася за разглеждане и приемане от Общински съвет.

**II. ОБХВАТ**

Годишният план за паша посочва годишното ползване на мерите и пасищата от общински поземлен фонд (ОПФ) в населените места на територията на община Долни чифлик, като определя размера и местоположението на пасищата, мерите и ливадите за общо и за индивидуално ползване и правилата за ползването им на територията на общината на основание чл. 37о, ал. 1, т. 1 и т. 2 от ЗСПЗЗ.

**III. ЦЕЛ**

Целта на плана е да се подобри стопанисването, контролът и редът за ползването на пасищата, мерите и ливадите, общинска собственост, както и да се повиши положителното въздействие върху околната среда, като се спазват добрите селскостопански практики.

**IV. СПИСЪК С РАЗМЕРА И МЕСТОПОЛОЖЕНИЕТО НА МЕРИТЕ И ПАСИЩАТА ОТ ОБЩИНСКИ ПОЗЕМЛЕН ФОНД НА ТЕРИТОРИЯТА НА ОБЩИНА ДОЛНИ ЧИФЛИК**

Пасищата, мерите и ливадите определени с решение на Общински съвет - Долни чифлик № 362 от протокол № 25 от 01.03.2017 г.

**V. ПОЛЗВАНЕ НА ОБЩИНСКИТЕ МЕРИ И ПАСИЩА ОТ ОБЩИНСКИЯ ПОЗЕМЛЕН ФОНД**

Размерът и местоположението на мерите, пасищата и ливадите, както и правилата за общо и за индивидуално ползване на територията на община Долни чифлик в зависимост от броя и вида на отглежданите пасищни животни на територията на съответното землище се определя от Общинския съвет на община Долни чифлик с решение, прието с мнозинство от общия брой на съветниците.

**VI. ЗАДЪЛЖЕНИЯ НА ОБЩИНАТА И ПОЛЗВАТЕЛИТЕ.**

1. Общината e длъжна:
   1. Община Долни чифлик предоставя на животновъдите, отглеждащи пасищни животни земеделски земи - общинска собственост, с начин на трайно ползване пасища, мери и ливади, в състоянието, в което се намират, като осигурява безпрепятственото им използване.
   2. Общинските пасища, мери и ливади се предоставят на животновъдите за директно подпомагане при кандидатстването им по различните схеми за подпомагане на земеделските стопани, базирани на площ. Сключването на договор за наем не гарантира подпомагане на земеделския производител.
   3. Кметовете на населените места и кметските наместници в на община Долни чифлик се задължават да следят за изпълнението на Правилата за ползване на общинските пасища, мери и ливади от страна на ползвателите. При констатирани нарушения да уведомяват експертите от дирекция УТТТОС .
   4. Да информира ползвателите на пасища, мери и ливади при настъпили промени в нормативни документи, касаещи условията по предоставяне, поддържани и опазване на пасищата, мерите и ливадите в добро земеделско и екологично състояние.
2. Ползвателите на мерите и пасищата са длъжни:
   1. Ползвателите се задължават да използват пасищата, мерите и ливадите по предназначение, а именно:

* Пасищата се ползват за паша на селскостопански животни, а коситба може да се извършва като алтернатива на пашата или като метод за борба с плевели;
* Мерите се ползват само за паша на селскостопански животни;
* Ливадите се използват за косене;
  1. Ползвателите да спазват одобрените със заповед № РД09-122/23.02.2015г. на Министъра на земеделието и храните Национални стандарти за добро земеделско и екологично състояние на земята в област „Околна среда, изменение на климата и добро земеделско състояние на земята“;
  2. Да не допускат замърсяване на общинските пасища, мери и ливади с битови, строителни, производствени, опасни и други отпадъци;
  3. Да не се палят сухи треви и храсти в пасищата, мерите и ливадите;
  4. Да не ограждат наетите пасища, мери и ливади.
  5. Да не се извършва паша нощем и без пастир, както и да не се допуска лагеруване на домашни животни в пасищата;
  6. Да не допускат използване на общинските пасища, мери и ливади, както и на местата за водопой от животни, които не са идентифицирани и на които не са извършени мерките по държавната профилактична програма и по програмите за надзор и ликвидиране на болестите по животните;
  7. Да не се извършва паша в горите, граничещи с пасищата;
  8. Да не извършват сеч на намиращите се върху отдадените под наем пасища, мери и ливади отделно стоящи или групи дървета, без разрешение от компетентните органи;
  9. Да ги опазват от ерозиране, заблатяване, засоляване;
  10. При необходимост да извършват пръскане със съответните разрешени препарати за обезпаразитяване и наторяване;
  11. Да не изграждат постройки с траен статут в пасищата, мерите и ливадите, както и да не ограждат предоставените площи, освен с електропастир;
  12. Да не ги преотстъпват за ползване на трети лица;
  13. Ползвателите на мери, пасища и ливади от общинския поземлен фонд организират охраната на ползваните от тях имоти, включени в договора за наем;
  14. Условията за поддържане на земята в добро земеделско и екологично състояние не отменят задълженията на собствениците или ползвателите на земеделски земи по Закона за опазване на земеделските земи, Закона за собствеността и ползването на земеделските земи и други нормативни актове.

**VII. ОТГОВОРНОСТИ НА ДЛЪЖНОСТНИТЕ ЛИЦА ПРИ ИЗПЪЛНЕНИЕ НА ПЛАНА**

1. Кмет на община:

1.1. Ръководи и контролира изпълнението на мероприятията по стопанисване и управление на мерите и пасищата от Общинския поземлен фонд на територията на общината, съгласно ЗСПЗЗ;

1.2. Упълномощава длъжностни лица за провеждането на конкретни процедури и мероприятия в изпълнение изискванията на закона;

1.3. Изисква от кметовете на кметства на кметства и кметските наместници спазването на разписаните правила по отношение ползването на мерите и пасищата на територията на съответното кметство (населено място).

2. Дирекция УТТТОС

2.1. Отговаря за актуализацията на плана;

2.2. Съдейства и подпомагат собствениците на животни в населените места по изпълнението на плана;

2.3. Изготвя договорите за ползване на мери и пасища от Общинския поземлен фонд;

2.4. Води регистър на сключените договори и следят техните срокове.

3. Кметовете на кметства и кметските наместници:

3.1. Организират и контролират мероприятията по поддържане на мерите и пасищата в добро земеделско и екологично състояние.

3.2. Уведомяват всички жители, отглеждащи животни за лична консумация за определените за общо ползване общински пасища и мери.

3.3. Предоставят периодична информация на ползвателите относно необходимите мероприятия по поддържане и опазване на пасищата, мерите и ливадите при настъпила промяна.

**VІІІ. ВЗАИМОДЕЙСТВИЕ**

При изпълнение на Годишния план за паша за ползването на пасищата, мерите и ливадите за стопанската 2017/2018 година общинска администрация Долни чифлик взаимодейства с: ОС „Земеделие” – Долни чифлик, кметове по населените места и главния инспектор в отдел ЗЖ към ОДБХ-Варна.

**ІX. ФИНАНСОВО ОСИГУРЯВАНЕ НА ПЛАНА**

Наемите за ползване на мери, пасища и ливади общинска собственост постъпват в приход на бюджета на община. Наемателите на мерите, пасищата и ливадите могат да кандидатстват по европейски програми и схеми за средства, с цел подобряване екологичното им състояние.